Title: ประกาศกระทรวงเกษตรและสหกรณ์ เรื่อง  กำหนดหลักเกณฑ์ วิธีการและเงื่อนไข ที่ผู้ส่งยางออกนอกราชอาณาจักรต้องเสียเงินสงเคราะห์เพื่อสมทบกองทุนสงเคราะห์การทำสวนยางตามพระราชบัญญัติกองทุนสงเคราะห์การทำสวนยาง พ.ศ. 2503 ซึ่งแก้ไขเพิ่มเติมโดย  พระราชบัญญัติกองทุนสงเคราะห์การทำสวนยาง (ฉบับที่ 4)  พ.ศ. 2530

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง กำหนดหลักเกณฑ์
วิธีการและเงื่อนไข ที่ผู้ส่งยาง
ออกนอกราชอาณาจักร
ต้องเสียเงินสงเคราะห์เพื่อสมทบกองทุนสงเคราะห์การทำสวนยางตาม
พระราชบัญญัติกองทุนสงเคราะห์การทำสวนยาง
พ.ศ. ๒๕๐๓
ซึ่งแก้ไขเพิ่มเติมโดย พระราชบัญญัติกองทุนสงเคราะห์
การทำสวนยาง (ฉบับที่
๔) พ.ศ. ๒๕๓๐

โดยที่เห็นเป็นการสมควรกำหนดหลักเกณฑ์ วิธีการและเงื่อนไข
ที่ผู้ส่งยางออกนอกราชอาณาจักรต้องเสียเงินสงเคราะห์
เพื่อสมทบกองทุนสงเคราะห์การทำสวนยางตามพระราชบัญญัติกองทุนสงเคราะห์การทำสวนยาง
พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่
๔) พ.ศ. ๒๕๓๐ เสียใหม่

อาศัยอำนาจตามความในมาตรา ๕ และมาตรา ๒๘
แห่งพระราชบัญญัติกองทุนสงเคราะห์การทำสวนยาง พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่ ๔) พ.ศ.
๒๕๓๐ รัฐมนตรีว่าการกระทรวงเกษตรและสหกรณ์ออกประกาศกำหนด ดังต่อไปนี้

ข้อ ๑ 
ผู้ใดจะส่งยางออกนอกราชอาณาจักร จะต้องปฏิบัติตามข้อบังคับสำนักงานกองทุนสงเคราะห์การทำสวนยางว่าด้วยวิธีการรับชำระเงินสงเคราะห์จากผู้ส่งยางออกนอกราชอาณาจักร
พ.ศ. ๒๕๓๑ และให้ยื่นคำขอชำระเงินสงเคราะห์ตามแบบ ก.ส.ย. ๑ ท้ายประกาศนี้ ต่อเจ้าพนักงานสงเคราะห์ผู้มีหน้าที่รับชำระเงินสงเคราะห์
ที่ประจำท้องที่ที่กำหนด ตามประกาศของสำนักงานกองทุนสงเคราะห์การทำสวนยาง
พร้อมด้วยเงินสงเคราะห์ตามอัตราที่รัฐมนตรีกำหนดในประกาศกระทรวงเกษตรและสหกรณ์  เรื่อง กำหนดอัตราเงินสงเคราะห์ที่ผู้ส่งยางออกนอกราชอาณาจักรต้องเสียเงินสงเคราะห์เพื่อสมทบกองทุนสงเคราะห์การทำสวนยางตามพระราชบัญญัติกองทุนสงเคราะห์การทำสวนยาง
พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่
๔) พ.ศ. ๒๕๓๐

ข้อ ๒  ผู้ส่งยางออกนอกราชอาณาจักร
ตามข้อ ๑ จะส่งยางออกนอกราชอาณาจักรได้เฉพาะด่านที่ระบุไว้ในแบบ ก.ส.ย. ๑ เท่านั้น

ทั้งนี้ ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๖ พฤษภาคม ๒๕๓๑
ประยุทธ์  ศิริพานิชย์
รัฐมนตรีช่วยว่าการฯ ปฏิบัติราชการแทน
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑.
คำขอชำระเงินสงเคราะห์ตามพระราชบัญญัติกองทุนสงเคราะห์การทำสวนยาง พ.ศ. ๒๕๐๓
(ก.ส.ย. ๑)

(ดูข้อมูลจากภาพกฎหมาย)

หมายเหตุ :- ให้ขีดฆ่าข้อความที่ไม่ต้องการออก
คำเตือน ผู้ใดกระทำด้วยประการใด ๆ เพื่อหลีกเลี่ยงไม่เสียเงินสงเคราะห์ตามมาตรา
๕ หรือเพื่อเสียเงินสงเคราะห์น้อยกว่าที่ควรเสีย ต้องระวางโทษจำคุกไม่เกินหกเดือน
หรือปรับไม่เกินสิบเท่าของเงินสงเคราะห์ที่ยังต้องชำระ
แต่ต้องไม่น้อยกว่าหนึ่งพันบาท หรือทั้งจำทั้งปรับ (มาตรา ๒๖
แห่งพระราชบัญญัติกองทุนสงเคราะห์การทำสวนยาง พ.ศ. ๒๕๐๓)

ธิดาวรรณ/แก้ไข
๑๙ กันยายน ๒๕๔๕

จุฑามาศ/ปรับปรุง
๓ กรกฎาคม ๒๕๕๘

[๑] ราชกิจจานุเบกษา
เล่ม ๑๐๕/ตอนที่ ๘๘/หน้า ๔๑๔๕/๓๑ พฤษภาคม ๒๕๓๑